《感寓 其六》
宋代·刘弇

蓬莱三神山，夜梦游其藩。岧峣黄金阙，白玉罗九阍。

正见王子乔，卧把肘书翻。顾谓方瞳人，持我谒羡门。

挥觞清露滋，行庖屑玙璠。一酌祛滞念，再酌洗冥昏。

三酌陵紫烟，列宿已可扪。下观人间世，参差舞丘樊。

有客抚云璈，长离眇飞翻。送我若有情，徂镳俨长鲲。

怅望不得留，东窗已朝暾。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。